b'\n_START_ARTICLE_\nRenault R26\n_START_SECTION_\nPromjene i kontroverze\n_START_PARAGRAPH_\nZavr\xc5\xa1etkom uspje\xc5\xa1ne sezone 2005. u kojoj su osvojili naslov voza\xc4\x8dkog i konstruktorskog prvaka, cilj Renaulta za sljede\xc4\x87u sezonu bila je obrana oba naslova. 2. prosinca 2005. Heikki Kovalainen slu\xc5\xbebeno je objavljen kao testni i tre\xc4\x87i voza\xc4\x8d u mom\xc4\x8dadi Renaulta za 2006. Ve\xc4\x87 dva dana kasnije, Michelin, francuski proizvo\xc4\x91a\xc4\x8d pneumatika donio odluku o povla\xc4\x8denju iz Formule 1, nakon \xc5\xa1to se uvodi pravilo o jednom dobavlja\xc4\x8du guma (stupilo na snagu 2008.). To je zna\xc4\x8dilo da je Renaultu sezona 2006. posljednja na Michelinovim gumama te da \xc4\x87e od sljede\xc4\x87e sezone voziti na Bridgestone gumama. 19. prosinca 2005. Fernando Alonso je izazvao mnoge kontroverze kada je prije po\xc4\x8detka sezone 2006., objavio da \xc4\x87e od sljede\xc4\x87e voziti za McLaren-Mercedes.\n_START_SECTION_\nBolid\n_START_PARAGRAPH_\nPrezentacija bolida odr\xc5\xbeala se u Monte Carlu 31. sije\xc4\x8dnja 2006. Prije samog predstavljanja, bolid je svoj debi zabilje\xc5\xbeio 10. sije\xc4\x8dnja u Jerezu gdje je po\xc4\x8deti s testiranjima. Promjene na bolidu nisu bile revolucionarne jer je R26 bio samo evolucija R25. Pravilnikom FIA-e o smanjenju snage motora done\xc5\xa1eno je da \xc4\x87e se koristiti V8 motor umjesto dotada\xc5\xa1njeg V10. R26 imao je novi aerodinami\xc4\x8dki paket, a po prvi puta za prijenos snage koristio je 7-brzinski mjenja\xc4\x8d. Tako\xc4\x91er, nastavilo se s razvojem V-kobilice._NEWLINE_R26 bio je dizajniran na TMD (Tuned Mass Damper) sistemu koji se sastoji od ra\xc4\x8dunalnog programa i jednostavne opruge koja poma\xc5\xbee, u suradnji s amortizerima, da guma automobila ostane pritisnuta uz stazu, \xc5\xa1to je vrlo u\xc4\x8dinkovito kada se u zavoju prelazi preko pasica odnosno rubnika. Osim toga, za vrijeme utrke se mo\xc5\xbee podesiti te tako kontrolirati pona\xc5\xa1anje bolida s obzirom na uvjete na stazi. Ovaj sistem upotrebljavalo je \xc5\xa1est mom\xc4\x8dadi Formule 1, ali samo ga je Renault doveo do savr\xc5\xa1enstva, jer ga je on uostalom i prvi instalirao. Me\xc4\x91utim, problem je nastao kada su mom\xc4\x8dadi koje ne upotrebljavaju ovaj sustav, ulo\xc5\xbeile \xc5\xbealbu, jer smatraju kako opruga u sistemu spada pod definiciju pomi\xc4\x8dnog aerodinami\xc4\x8dkog ure\xc4\x91aja, koji su ve\xc4\x87 otprije zabranjeni na F1 utrkama. Od VN Njema\xc4\x8dke FIA poslala dopis u kojemu zabranjuje upotrebu sistema, a protivljenju odluke FIA-e najvi\xc5\xa1e se pobunio Flavio Briatore.\n_START_SECTION_\nPrvi dio sezone: Dominacija Renaulta\n_START_PARAGRAPH_\nU obranu naslova prvaka Renault je krenuo pobjedom Alonsa na VN Bahreina, nakon \xc5\xa1to je u kvalifikacijama bio \xc4\x8detvrti. Fisichella je odustao. Fisichella je za VN Malezije krenuo s najbolje startne pozicije, a Alonso je zauzeo sedmu startnu poziciju jer je imao puno vi\xc5\xa1e goriva od ostalih zahvaljuju\xc4\x87i kvaru na pumpi tokom nadolijevanja prije tre\xc4\x87eg dijela kvalifikacija. U utrci Renault je imao potpunu dominaciju koja im je donijela dvostruku pobjedu, s time da je Alonso dohvatio drugo mjesto ponajvi\xc5\xa1e zahvaljuju\xc4\x87i fantasti\xc4\x8dnom startu gdje je odmah na prvom zavoju do\xc5\xa1ao do tre\xc4\x87eg mjesta pre\xc5\xa1av\xc5\xa1i oba McLarena i oba Williamsa. Na tre\xc4\x87oj utrci sezone na stazi Albert Park u Melbourneu za VN Australije po jedan Renault zauzela su mjesta u prva dva startna reda, s time da je Fisichella bio bolji od Alonsa. Ipak, Alonso je uhvatio pobjedu u Australiji zahvaljuju\xc4\x87i sigurnosnom automobilu. Fisichella je stigao na koncu do petog mjesta. Na kvalifikacijama za VN San Marina Alonso se kvalificiaro na peto, a Fisichella na tek 11. mjesto. Sigurnosnim automobilom i dobrim prolascima kroz bokseve na samoj utrci Alonso je stigao do drugog mjesta, no pretjecanja u borbi s M. Schumacherom jednostavno nije bilo te je Alonso zadr\xc5\xbeao sigurno drugo mjesto. Fisichella je u svom Renaultu osvojio osmo mjesto i uzeo posljednji bod na raspolaganju. U kvalifikacijama za Veliku nagradu Europe na N\xc3\xbcrburgringu Alonso je uzeo pole position, dok je Fisichella zapeo u prometu i plasirao se tek na 13. mjesto. Za razliku od pro\xc5\xa1le utrke, Alonso je kroz bokseve izgubio prvo mjesto od M. Schumachera i utrku zavr\xc5\xa1io kao drugi, a Fisichella utrku zavr\xc5\xa1ava na \xc5\xa1estom mjestu. Renault je svoju nadmo\xc4\x87 nastavio u \xc5\xa0panjolskoj gdje su oba Renaulta bila u prvom redu na kvalifikacijama, a u utrci oba zauzela postolje s pobjedom Alonsa. Uslijedila je uzbudljiva utrka na ulicamaMonte Carla gdje je Schumacher uz velike kontroverze osvojio pole position. Schumacher je, naime, u posljednjim minutama kvalifikacija izletio u jednom zavoju i ostao na stazi, \xc5\xa1to je u uskim ulicama Monte Carla bio prili\xc4\x8dan hendikep za bolide koji su stizali iza njega, a Alonso koji je tada bio u brzom krugu zbog tog kontroverznog Schumijevog poteza ostvario drugo vrijeme kvalifikacija samo 6 stotinki slabije od Nijemca. U utrku iz prvog startnog reda krenuli su Alonso i Mark Webber, nakon \xc5\xa1to je Schumacher dobio kaznu zbog \xc4\x8dega je morao startati iz bokseva, a to je Alonsu olak\xc5\xa1alo utrku u kojoj je stigao do nove pobjede. Fisichella je utrku zavr\xc5\xa1io na \xc5\xa1estom mjestu. Alonso je izborio prvu startnu poziciju uo\xc4\x8di VN Velike Britanije na stazi Silverstone. Iako na slobodnim treninzima u petak i subotu Alonso nije bio najbr\xc5\xbei, kvalifikacije je odvezao odli\xc4\x8dno i postavio najbolje vrijeme do\xc5\xa1av\xc5\xa1i do svoje 13. najbolje startne pozicije u F1 karijeri. U utrci osim na startu, Alonso je bio neuhvatljiv i lako\xc4\x87om stigao do pobjede, a Fisichella je ciljem pro\xc5\xa1ao kao \xc4\x8detveroplasirani. Nastup na Silverstoneu za F1 Renault bio je to 200. nastup u Formuli 1. Alonso je odnio i \xc5\xa1estu pobjedu sezone na stazi Gilles Villeneuve za VN Kanade, gdje je Renault bio besprijekoran, a ujedno ni Michelin gume na njegovom bolidu nisu zakazale pa je Fernando donio jubilarnu stotu pobjedu francuskom proizvo\xc4\x91a\xc4\x8du pneumatika. Giancarlo je osvojio \xc4\x8detvrto mjesto poslije kazne prolaska kroz boks jer je prerano startao.\n_START_SECTION_\nDrugi dio sezone: Te\xc5\xa1ka borba s Ferrarijem\n_START_PARAGRAPH_\nPrekid dominacije Renaulta s pole positiona prekinut je na kvalifikacijama za VN SAD-a. Schumacher je na kvalifikacijama bio br\xc5\xbei vi\xc5\xa1e od sekundu u odnosu na Fisichellu koji je izborio tre\xc4\x87u startnu poziciju, dok je Alonso imao peto najbolje vrijeme kvalifikacija. Shumacher je bio i pobjednik utrke, a oba Renaulta zavr\xc5\xa1ila su utrku na istim pozicijama na kojim su startali. Schumacher je izborio i najbolju startnu poziciju uo\xc4\x8di VN Francuske na Magny-Coursu. Me\xc4\x91u 5 prvih voza\xc4\x8da Alonso je jedini uspio na Michelinu posti\xc4\x87i najbolje vrijeme, vrijedno tre\xc4\x87eg mjesta. Utrka je bila sadr\xc5\xbeajna u kojoj je Alonso taktikom dva odlaska u boks stigao do drugog mjesta. Fisichella je ciljem pro\xc5\xa1ao kao \xc5\xa1esti, \xc5\xa1to je mjesto vi\xc5\xa1e u odnosu na mjesto izboreno u kvalifikacijama. Sve bolji Mclaren priklju\xc4\x8dio se Renaultu i Ferrariju na stazi Hockenheim za VN Njema\xc4\x8dke i pokazao da bi oni mogli biti odlu\xc4\x8duju\xc4\x87a karika za naslov. Kimi R\xc3\xa4ikk\xc3\xb6nen krenuo s prve startne pozicije. Tek peto startno mjesto osvojio je Fisichella, a Alonso razo\xc4\x8daravaju\xc4\x87e sedmo mjesto na gridu. Pobjedu je odnio ponovo Schumacher i drasti\xc4\x8dno po\xc4\x8deo smanjivat razliku u voza\xc4\x8dkom prvenstvu u odnosu na Alonsa koji je zavr\xc5\xa1io kao peti. R\xc3\xa4ikk\xc3\xb6nen u McLarenu na kvalifikacijama za VN Ma\xc4\x91arske ponovio \xc5\xa1to je napravio u Njema\xc4\x8dkoj. Alonso na posljednjem slobodnom treningu pretjecao pod crvenima zastavama i bio ka\xc5\xbenjen dvije sekunde na najbolje vrijeme od sva tri dijela kvalifikacija. Po\xc4\x8detak utrke bio je nevjerovatan za Alonsa koji je vozio vrlo agresivno i s 15. pozicije stigao do 3. mjesta, no nakon izlaska iz boksa sve je krivo po\xc5\xa1lo za Alonsa, stra\xc5\xbenji desni kota\xc4\x8d se olabavio i bio prisiljen okon\xc4\x8dati svoju utrku. Istu sudbinu do\xc5\xbeivio je i Fisichella. Na kvalifikacijama za VN Turske, Alonso je bio najbr\xc5\xbei poslije dominantnih Ferrarija, osvojiv\xc5\xa1i tre\xc4\x87u startnu poziciju, a Fisichella se u drugom Renaultu izborio za \xc4\x8detvrtu startnu poziciju. U zanimljivoj utrci, prolaskom kroz bokseve Alonso je prestigao Schumachera. Fisichella je nakon izlijetanja na startu kad je morao u boks, \xc5\xa1to mu je donijelo veliki pad u poretku, izvrsnom vo\xc5\xbenjom na kraju dokopao \xc5\xa1estog mjesta. Na kvalifikacijama za VN Italije Alonso imao problema u tre\xc4\x87em dijelu kvalifikacija kad mu je pukla stra\xc5\xbenja desna guma koja mu je malo o\xc5\xa1tetila stra\xc5\xbenje krilce, no uspio je osvojiti peto mjesto na startu. Me\xc4\x91utim, u utrci je na Alonsovom bolidu po prvi puta nakon dugo vremena otkazao Renaultov motor i na taj na\xc4\x8din Schumacher se u Ferrariju pribli\xc5\xbeio Alonsu u poretku voza\xc4\x8da na samo dva boda (108 - 106). Na ki\xc5\xa1nim kvalifikacijama za VN Kine, koja se vozi na stazi u blizini \xc5\xa0angaja, Alonso je osvojio pole postition, dok ga je slijedio kolega iz mom\xc4\x8dadi Fisichella. U uzbudljivoj utrci koju su odlu\xc4\x8dile taktike gume i pravilni odlasci kroz bokseve, Alonso je utrku zavr\xc5\xa1io na drugom mjestu iza Schumachera, \xc4\x8dime se donji izjedna\xc4\x8dio sa \xc5\xa0panjolcem u poretku voza\xc4\x8da sa 116 bodova. Fisichella je odvozio tako\xc4\x91er sjajnu utrku i popeo se na tre\xc4\x87u stepenicu na podiju. Na kvalifikacijama za VN Japana Ferrari je bio dominantan, dok je prvi Renault Fernanda Alonsa zauzeo tek 5. mjesto. Ipak, Alonso je bio pobjednik pretposljednje utrke Svjetskog prvenstva Formule 1, nakon \xc5\xa1to je Schumacher odustao zbog kvara na motoru i time je Alonso stigao nadohvat naslova. Ferrari je tako\xc4\x91er bio dominantan u kvalifikacijama za VN Brazila, no na samom po\xc4\x8detku tre\xc4\x87eg dijela kvalifikacija Schumacher do\xc5\xbeivljava kvar i u utrku starta s 10. mjesta. Alonso je u kvalifikacijama zauzeo 4. startno mjesto, a Fisihella dva mjesta ni\xc5\xbee. U posljednjoj utrci sezone Alonso je osvojio 2. mjesto i time osiguravo drugi naslov svjetskog prvaka F1 za redom u svojoj karijeri. Alonso je sezonu zavr\xc5\xa1io sa 134 osvojena boda, 13 vi\xc5\xa1e od Schumachera koji je zauzeo drugo mjesto poretka voza\xc4\x8da. U poretku konstruktora Renault je na kraju bio bolji od Ferrarija za pet bodova (206 - 201) pa je dvostruka kruna oti\xc5\xa1la francuskoj mom\xc4\x8dadi.'